b'\n_START_ARTICLE_\nMimmi B\xc3\xa4hr\n_START_PARAGRAPH_\nHenrika Wilhelmina (Mimmi) B\xc3\xa4hr, o. s. Westerstrand (15. lokakuuta 1844 Alavus \xe2\x80\x93 2. toukokuuta 1923) oli suomalainen keksij\xc3\xa4 ja kaunokirjoitustaidon kehitt\xc3\xa4j\xc3\xa4._NEWLINE_B\xc3\xa4hr toimi senaatin puhtaaksikirjoittajana ja finanssitoimituskunnan arkistonhoitajana 1868\xe2\x80\x931904, valtiop\xc3\xa4ivien puhtaaksikirjoittajana 1878\xe2\x80\x931906. H\xc3\xa4n j\xc3\xa4rjesti 1877\xe2\x80\x931923 opetuskursseja kaunokirjoituksessa ja julkaisi vuonna 1885 kaunokirjoitusj\xc3\xa4rjestelmi\xc3\xa4 kouluille._NEWLINE_B\xc3\xa4hr on nostettu yhdeksi merkitt\xc3\xa4vist\xc3\xa4 suomalaisista naiskeksij\xc3\xb6ist\xc3\xa4._NEWLINE_B\xc3\xa4hr oli aikansa  etevin kaunokirjoittaja sek\xc3\xa4 kaunokirjoitustaidon kehitt\xc3\xa4j\xc3\xa4. H\xc3\xa4nelle uskottiin t\xc3\xa4rkeimpi\xc3\xa4 suomalaisia asiakirjoja puhtaaksikirjoitettaviksi. H\xc3\xa4nt\xc3\xa4 k\xc3\xa4ytettiin my\xc3\xb6s monenlaisissa yksityisiss\xc3\xa4 adresseissa ja kirjoitelmissa, joiden asu tahdottiin saada mahdollisimman hienostuneeksi. H\xc3\xa4n piti vuodesta 1877 opetuskursseja kaunokirjoituksessa ja julkaisi vuodesta 1885 kansa- ja oppikouluille kaunokirjoitusj\xc3\xa4rjestelmi\xc3\xa4, joita k\xc3\xa4ytettiin kouluissa yleisesti ja joista h\xc3\xa4n sai palkintoja. H\xc3\xa4n keksi my\xc3\xb6s monenlaisia siihen aikaan tarpeellisia kirjoittamisen apuv\xc3\xa4lineit\xc3\xa4, kuten viivoittimia, kyn\xc3\xa4npyyhkij\xc3\xb6it\xc3\xa4, kirjeiden ja postimerkkien kostuttajia, regulaattorikyn\xc3\xa4n, ruukkukoristepapereita, jotka olivat suosittuja. _NEWLINE_B\xc3\xa4hrin vanhemmat olivat nimismies Gustaf Erik Westerstrand ja Anna Henrika \xc3\x85berg. H\xc3\xa4n meni naimisiin kauppias Nikolai Edward B\xc3\xa4hrin (k. 1868) kanssa 1864.'